פנורמה של דובאי
**דובאי** (בערבית: **دبيّ**, תעתיק מדויק: דֻבַּיְּ) היא העיר המאוכלסת ביותר באיחוד האמירויות הערביות וכן הבירה של אמירות דובאי. העיר, ששוכנת על חופו הדרום-מזרחי של המפרץ הפרסי, היא מרכז כלכלי ותחבורתי בינלאומי, וב-2012 הוגדרה כעיר עולם בדרגה אלפא+ על ידי GaWC.

היסטוריה
--------

האזכור הראשון של השם "דובאי" כשמו של המקום הוא ב"לקסיקון הגאוגרפי לארצות ומקומות" (ער') מ-1095 של הגאוגרף וההיסטוריון הערבי-אנדלוסי אל-בכרי, אם כי היישוב עצמו עוד לא היה קיים אז.

היישוב עצמו החל להתפתח ככפר דייגים ומרכז מסחרי לאחר כמה מאות שנים. החל מ-1820 החלו השייח'ים של דובאי, כמו של יתר היישובים באזור, לחתום על הסכמי שלום עם האימפריה הבריטית וביניהם. לאורך המאה ה-19 התהדקו ההסכמים עד שבסופו של דבר נוצר מדינת החסות הבריטית חוף שביתת הנשק. באותה תקופה החלה העיר לצמוח במרכז מסחרי גדול במפרץ הפרסי, והיא משכה אליה סוחרים רבים מפרס שחלקם היגרו אליה בסופו של דבר.

דובאי נודעה בעיקר בפנינים שדייגיה דלו מהמפרץ, אך הסחר בהן נפגע משמעותית בעקבות השפל הגדול ובעקבות פיתוח חקלאות הצדפות ופנינים מלאכותיות, שייתרו את הצורך בפנינים מן הים. בעקבות כך האמירות נכנסה לשפל כלכלי כבד בשנות ה-30 של המאה ה-20.

החל מסוף שנות ה-50 של המאה ה-20 החלה דובאי להתפתח תחת הנהגתו של האמיר ראשד בן סעיד אאל מכתום. הוא שתל את הניצנים של תעשיית התיירות של דובאי כשפתח את המלונות הראשונים בה והקים נמל תעופה. בעקבות מציאת נפט בתחומי אמירות אבו דאבי השכנה החלו חיפושים אחריו גם מול חופי דובאי ואכן נמצא נפט במים הטריטוריאליים שלה ב-1966. גילוי הנפט גרם לפיתוח אדיר של העיר ולזרם עצום של עובדים זרים שבאו לעבוד בה והגדילו את האוכלוסייה פי כמה תוך שנים ספורות.

ב-1971 קיבל איחוד האמירויות הערביות עצמאות מבריטניה. דובאי המשיכה להתפתח במהירות בעשורים שלאחר מכן, למעט התקופות של מלחמת המפרץ ותחילת מלחמת עיראק. בסוף המאה ה-20 ותחילת המאה ה-21 הכלכלה המקומית החלה לעבור מהסתמכות על תעשיית הנפט לפיתוח דובאי כמוקד תיירות ומסחר חופשי עולמי.

אתרים בעיר
----------

בדובאי נמצא אחד מריכוזי גורדי השחקים הגדולים בעולם, ובשנת 2016 היו בה למעלה מ-150 מבנים גמורים בגובה של יותר מ-150 מטרים. בין הבניינים בעיר ניתן למנות את בורג' ח'ליפה, הבניין הגבוה בעולם, מגדל הנסיכה, בורג' אל-ערב, שהיה המלון הגבוה בעולם עד 2009 וקניון דובאי, הקניון החמישי בגודלו בעולם.

בעיר נמצא דובאי מירקל גרדן שהוא גן הפרחים הגדול בעולם. מסגרת דובאי שכוללת תצפית מהווה אחת האטרקציות התיירותיות בעיר.

כמו כן העיר מפורסמת בריכוז האיים המלאכותיים ששוכנים לחופיה – איי התמרים וארכיפלג העולם.

בשנת 1967 הוקם גן החיות של דובאי.

דמוגרפיה ודת
------------

האסלאם היא הדת הרשמית במדינה, כך על פי הסעיף השביעי לחוקה של איחוד האמירויות הערביות. כ-85% מהמוסלמים בה הם בני הזרם הסוני, ו-15% האחרים הם בני הזרם השיעי. הממשלה מסבסדת כ-95% מהמסגדים ומעסיקה את האימאמים שלהם, כש-5% המסגדים הנותרים הם פרטיים לגמרי. כל המסגדים בדובאי מנוהלים על ידי הווקף הכפוף לממשלת דובאי.

בדובאי יש גם בני מיעוטים של דתות אחרות, כשרבים מהם הם העובדים הזרים המתגוררים בה.

בעיר ישנה קהילה יהודית של 150 אנשים, הם הקימו בית כנסת ב-2015 במבנה פרטי ששכרו בדובאי ובאישור הרשויות. קיומו של בית הכנסת נשאר חשאי למשך שלוש שנים ונחשף בדצמבר 2018.

כמו כן בעיר פועל בית חב"ד שנפתח רשמית בשנת 2020, אך פעל מקודם בחשאיות בראשות הרב הראשי לאיחוד האמירויות הערביות ורב הקהילות היהודיות באיחוד הרב לוי דוכמן.

כלכלה
-----

פרק זה לוקה בחסר. אנא תרמו לוויקיפדיה והשלימו אותו. ייתכן שתמצאו פירוט בדף השיחה. 
בשונה מהשכנות שלה במפרץ הפרסי, כלכלת דובאי אינה מבוססת על נפט אלא על תיירות, תחבורה, מסחר ופיננסים. אך על פי שאין בה כמויות גדולות של משאבי טבע, דובאי הפכה לאחת הערים העשירות בעולם. המגדל הגדול בעולם, הקניון החמישי הגדול בעולם, שדה התעופה הגדול בעולם ומלונות יוקרה בעלי-שם נמצאים בדובאי, והיא עשתה זאת בזכות מסחר בינלאומי, הקלות על עסקים ומיסוי נוח.

ביוני 2022 דווח על 11 מסעדות בדובאי שקיבלו כוכבי מישלן.

גאוגרפיה
--------

בעיר זורם נחל דובאי (خور دبي (אנ')) שמחלק אותה לשני חלקים: עיקרו של החלק המזרחי הוא שכונת דיירה (ديرة (אנ')), והשכונה המרכזית בחלק המערבי היא בור דובאי (بر دبي (אנ')).

### אקלים

דובאי נמצאת באזור בו שורר אקלים מדברי חם (BWh בשיטת קפן). הקיץ בדובאי חם באופן קיצוני ולח מאוד; הטמפרטורות הממוצעות נעות בין כ-30 מעלות צלזיוס בלילה ללמעלה מ-40 מעלות צלזיוס ביום. החורף בדובאי חמים יחסית כשהטמפרטורות נעות מאזור 15 מעלות צלזיוס בלילה לאזור 25 מעלות ביום. ממוצע המשקעים השנתי עומד על 94.3 מילימטרים.

| **אקלים בדובאי** |
| --- |
| חודש | ינואר | פברואר | מרץ | אפריל | מאי | יוני | יולי | אוגוסט | ספטמבר | אוקטובר | נובמבר | דצמבר | שנה |
| טמפרטורה יומית מרבית ממוצעת (C°) | 23.9 | 25.4 | 28.4 | 33.0 | 37.7 | 39.5 | 40.9 | 41.3 | 38.9 | 35.4 | 30.6 | 26.2 | 33.4 |
| טמפרטורה יומית מזערית ממוצעת (C°) | 14.3 | 15.5 | 17.7 | 21.0 | 25.1 | 27.3 | 30.0 | 30.4 | 27.7 | 24.1 | 20.1 | 16.3 | 22.6 |
| משקעים ממוצעים (מ"מ) | 18.8 | 25.0 | 22.1 | 7.2 | 0.4 | 0.0 | 0.8 | 0.0 | 0.0 | 1.1 | 2.7 | 16.2 | 94.3 |
| מקור: שירותי מזג האוויר של חברת נמלי התעופה של דובאי |

תחבורה
------

הרכבת התחתית של דובאי
את העיר משרת נמל התעופה הבינלאומי דובאי הנמצא במרחק של כחמישה קילומטרים מהעיר ומשמש כבסיס לחברות אמירטס ופליי דובאי. הנמל הוא העמוס ביותר בעולם בתנועת נוסעים בינלאומית (נכון ל-2015), השלישי הכי עמוס בתנועת נוסעים בכלל (נכון ל-2015) והשישי הכי עמוס מבחינת תנועת מטען (נכון ל-2015). כמו כן, במרחק של כ-37 קילומטרים מהעיר נמצא נמל נוסף וקטן יותר, נמל התעופה הבינלאומי אאל מכתום.

בתוך העיר פועלות הרכבת התחתית של דובאי והחשמלית של דובאי. בנוסף, פועל מונורייל באי ג'ומיירה באיי התמרים.

חינוך
-----

בעיר נמצאים מוסדות רבים להשכלה גבוהה בהם האוניברסיטה האמריקנית בדובאי.

ספורט
-----

בעיר נמצאות חמש קבוצות שמשחקות בליגת העל של איחוד האמירויות הערביות בכדורגל: אל-ואסל, אל-אהלי, א-נאסר, א-שבאב אל-ערבי ודובאי קלאב.

העיר מארחת מדי שנה את אליפות דובאי בטניס שהיא חלק מסבבי ה-ATP וה-WTA. כמו כן העיר אירחה את גביע העולם ברוגבי שביעיות ב-2009.

גלריה
-----

|  |
| --- |
| * בורג' ח'ליפה, הבניין והמבנה הגבוה בעולםבורג' ח'ליפה, הבניין והמבנה הגבוה בעולם
* איי התמריםאיי התמרים
* בורג' אל-ערבבורג' אל-ערב
* מזרקת דובאימזרקת דובאי
* מחוז דובאי מרינהמחוז דובאי מרינה
 |

ערים תאומות
-----------

* ספרדספרד ברצלונה, ספרד
* לבנוןלבנון ביירות, לבנון
* קוריאה הדרומיתקוריאה הדרומית פוסן, קוריאה הדרומית
* ארצות הבריתארצות הברית דטרויט, מישיגן, ארצות הברית
* אוסטרליהאוסטרליה גולד קוסט, אוסטרליה
* הרפובליקה העממית של סיןהרפובליקה העממית של סין שאנגחאי, הרפובליקה העממית של סין
* טורקיהטורקיה איסטנבול, טורקיה
* אינדונזיהאינדונזיה פדאנג, אינדונזיה
* גרמניהגרמניה פרנקפורט, גרמניה
 (שותפות)

קישורים חיצוניים
----------------

| מיזמי קרן ויקימדיה |
| --- |
| ויקימסע מדריך למטייל בוויקימסע: **דובאי** |
| ויקישיתוף תמונות ומדיה בוויקישיתוף: **דובאי (עיר)** |

* אתר האינטרנט הרשמי של דובאי
* דובאי, באתר אנציקלופדיה בריטניקה (באנגלית)
* סרטונים צילום אווירי של דובאי בדילוגי זמן (אנ') במשך 37 שנים, בערוץ Google Earth.

הערות שוליים
------------

1. ↑  GaWC - The World According to GaWC 2012, www.lboro.ac.uk
2. ↑  אל-בכרי, דובאי, לקסיקון גאוגרפי לארצות ומקומות, חלק 2, עמ' 543, באתר shamela.ws‏ (בערבית)
3. ↑  דובאי באתר The Skyscraper Center של CTBUH, אוחזר ב-31 בדצמבר 2016
4. 1 2  עשרת הקניונים הגדולים בעולם
5. ↑  בית הכנסת החשאי בדובאי נחשף, 5 בדצמבר 2018, mako
6. ↑  איתמר אייכנר, חדש באמירויות: לראשונה - בית חב"ד דובאי, באתר ynet, 7 בדצמבר 2020
7. ↑  הכלכלה החזקה שמתמודדת עם מציאות משתנה
8. ↑  גולן, תיקי (2022-06-28). "לראשונה במזרח התיכון: 11 מסעדות בדובאי קיבלו כוכבי מישלן". *Ynet*. נבדק ב-2022-06-29.
9. ↑  אקלים של דובאי
10. ↑  תנועת נוסעים בינלאומית בשנה שקדמה לדצמבר 2015 באתר מועצת נמלי התעופה הבינלאומית, אוחזר ב-31 בדצמבר 2016
11. ↑  תנועת נוסעים בשנה שקדמה לדצמבר 2015 באתר מועצת נמלי התעופה הבינלאומית, אוחזר ב-31 בדצמבר 2016.
12. ↑  תנועת מטען בשנה שקדמה לדצמבר 2015 באתר מועצת נמלי התעופה הבינלאומית, אוחזר ב-31 בדצמבר 2016

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007559835005171
* BNE: XX462234
* BnF: cb153540669 (data)
* GND: 4204044-9
* ISNI: 0000 0004 1763 1167
* LCCN: n83167803
* MusicBrainz: 1b1544fa-3c88-4edd-ae86-16bd15ebfe31
* NKC: ge331002
* NLG: 195499
* RERO: 02-A016290468
* SUDOC: 028210077
* TDVİA: dubey
* VIAF: 136081793
* WorldCat (עם VIAF): 136081793

 |